**Heini Jasmine Wathén-Fayed** (o.s. Wathén, myös **Heini Al-Fayed**; s. 24. helmikuuta 1955) on suomalainen seurapiirihenkilö, entinen malli ja egyptiläissyntyisen liikemiehen Mohamed Al-Fayedin leski.

Heini Wathénin vanhemmat pitivät hotellia Hangossa. Voitettuaan Hangon Miss Kesä - tittelin, *Apu*-lehden Viikinkityttökilpailut ja Itämeren tyttö -kilpailun vuonna 1972 Wathén pääsi Sanelma Vuorteen mallitoimiston listoille. Tultuaan ylioppilaaksi vuonna 1975 Wathén lähti sisarensa tavoin malliksi Pariisiin, mutta palasi kahta vuotta myöhemmin Suomeen osallistuakseen Miss Suomi -kilpailuun. Hän ei menestynyt finaalissa, mutta tapasi Suomessa uusia mallikasvoja etsimässä olleen Dodi Al-Fayedin, joka järjesti Wathénille mallin töitä Pierre Balmainin muotitalossa. Pariisissa Dodi esitteli uuden ystävänsä 58-vuotiaalle isälleen Mohamedille, joka aloitti suhteen Wathénin kanssa ja kutsui tämän pian asumaan kanssaan Lontoon Park Lanelle. He menivät naimisiin vuonna 1985, jolloin Wathén odotti heidän kolmatta yhteistä lastaan Camillaa.

Wathénilla ja Al-Fayedilla on neljä yhteistä lasta: muotisuunnittelijana toiminut Jasmine (s. 1980), lapsena kuuroutunut valokuvaaja Karim (s. 1983), hyväntekijä Camilla (s. 1985) ja ympäristöaktivisti Omar (s. 1987). Heini Wathén esiintyy harvoin julkisuudessa.

Al-Fayedin perheellä on Espoon Westendiin meren rannalle 1990-luvun taitteessa rakennettu talo, ja lisäksi sen vieressä 1997 ostettu noin 400 neliömetrin pienempi talo. Heini Wathén otti 2010-luvulla muun muassa mielipidekirjoituksin kantaa kiinteistöjen lähelle suunniteltuun tornihotelliin, myöhemmän suunnitelman mukaan matalampaan mutta laajaan terassitaloon, joka hänen mielestään tuhoaisi Espoon merenrantamaiseman. Hän myös kanteli kaavasta Euroopan komissiolle vedoten alueen lepakoiden suojeluun. 

Kiinteistöjen omistajiksi on merkitty Wathénin lapset. He olivat mukana westendiläisten asiaa koskevassa valituksessa, joka kuitenkin jätettiin käsittelemättä korkeimmassa hallinto-oikeudessa ja rakennuslupa sai näin lainvoiman. Al-Fayedin perheellä on tai on ollut asuntoja ja kiinteistöjä myös ainakin Helsingissä, New Yorkissa, Lontoossa ja Pariisissa, kartano Lontoon eteläpuolella Surreyssä, huvila Ranskan Saint-Tropez’ssa ja linna Skotlannissa.

Vuonna 2008 Wathén esitteli maalaamansa posliiniastiaston, joka tuli myyntiin Al-Fayedien omistaman Balnagown Castlen matkailijakeskuksessa Skotlannissa.

Lähteet
-------

1. ↑  The Ritz Hotel, Limited Opern Corporates. Viitattu 3.6.2022.
2. ↑  Laine, Riitta-Eliisa: HS 50 vuotta sitten 19.6.1972. Hangosta löytää kesän.  *Helsingin Sanomat*, 19.6.2022. Artikkelin verkkoversio. Viitattu 19.6.2022.
3. ↑  Heini Wathén. *Suntuubi.com – Lempimissit Since 1933*.  Arkistoitu 12.1.2020. Viitattu 2.6.2022.
4. ↑  Bower, Tom: *Fayed: The Unauthorized Biography*, s. 66, 135. Macmillan, 1998. ISBN 0-333-74554-X. Kirja lainattavissa Internet Archivessa (viitattu 3.6.2022). (englanniksi)
5. ↑  Dempster, Nigel: *Dempster's People: Inside the World of the Gossip's Gossip*, s. 244. HarperCollins, 1998. ISBN 0-00-257023-8. Kirja lainattavissa Internet Archivessa (viitattu 3.6.2022). (englanniksi)
6. 1 2 3  Kuuskoski, Kaisla: Suomalainen Heini päätyi keskelle uskomattoman rikkaan egyptiläissuvun elämää.  *Ilta-Sanomat*, 26.12.2021. Artikkelin verkkoversio. Viitattu 3.6.2022.
7. 1 2  Harries, Rhiannon: Daddy's girl: Mohamed al-Fayed's daughter Jasmine is gaining a reputation as a hot young designer. *The Independent*.  21.9.2008.  Arkistoitu 12.4.2010. Viitattu 2.6.2022. (englanniksi)
8. ↑  Pasanen, Esko: Lontoon Harrodsin omistaja ostanut Espoosta toisen talon.  *Helsingin Sanomat*, 25.7.1997. Artikkelin maksullinen verkkoversio. Viitattu 3.6.2022.
9. ↑  Moilanen, Kaisu: Espoon Westendin tornisuunnitelma vaihtui "ruotsinlaivan näköiseen" rantahotelliin – kotiseuturakas ex-missi Heini Wathén vastustaa "ylisuurta" taloa.  *Rakennuslehti*, 23.10.2018. Artikkelin verkkoversio. Viitattu 3.6.2022.
10. ↑  Simpson, Jane: £25 for a cup! Does Mrs Fayed think we're mugs? Heini has shunned the limelight since marrying Mohamed Al-Fayed.  *Mail on Sunday*, 2.3.2008.  Associated Newspapers Limited. Artikkelin verkkoversio Wikipedian Lähdekirjastossa. Viitattu 3.6.2022.